b'\n_START_ARTICLE_\nAntano ir Jono Ju\xc5\xa1k\xc5\xb3 etnin\xc4\x97s kult\xc5\xabros muziejus\n_START_PARAGRAPH_\nAntano ir Jono Ju\xc5\xa1k\xc5\xb3 etnin\xc4\x97s kult\xc5\xabros muziejus \xe2\x80\x93 muziejus \xc4\xafsik\xc5\xabr\xc4\x99s Vilkijoje, Kauno Ma\xc5\xbeoji g. 2, \xc4\xafkurtas 1990 m. Muziejuje saugoma _NEWLINE_Antano ir Jono Ju\xc5\xa1k\xc5\xb3 archyvas; apylinki\xc5\xb3 liaudies buities ir meno rinkiniai; senosios Vilkijos miesto ir gyventoj\xc5\xb3 fotografijos; \xc4\xafvair\xc5\xabs dokumentai; nedidel\xc4\x97 archeologin\xc4\x97 kolekcija.\n_START_SECTION_\nIstorija\n_START_PARAGRAPH_\nMuziejus \xc4\xafsik\xc5\xabr\xc4\x99s senojoje Vilkijos klebonijoje. Anot \xc5\xa1altini\xc5\xb3 pastato istorija siekia dar XVIII a. pr. Kaip Vilkijos klebonija statinys i\xc5\xa1buvo iki pat 1892 m. kai Vilkijos miestelyje kilusio gaisro metu sudeg\xc4\x97 senoji medin\xc4\x97 ba\xc5\xbeny\xc4\x8dia, o nauj\xc4\x85j\xc4\x85 m\xc5\xabrin\xc4\x99 ba\xc5\xbeny\xc4\x8di\xc4\x85 buvo nuspr\xc4\x99sta statyti ant kalno. 1908 m. u\xc5\xbebaigus statybos darbus buvo nutarta perkelti ir klebonij\xc4\x85. Senasis pastatas prarad\xc4\x99s savo ankstesn\xc4\x99 paskirt\xc4\xaf atiteko Pranskevi\xc4\x8di\xc5\xb3 \xc5\xa1eimai. 1925 m. sklyp\xc4\x85 ir nam\xc4\x85 nupirko Mongirdai - valdinink\xc5\xb3 ir gydytoj\xc5\xb3 \xc5\xa1eima. Vokie\xc4\x8di\xc5\xb3 okupacijos metais (1915-1918) \xc4\x8dia buvo \xc4\xafsik\xc5\xabrusi \xc5\xbeandarmerijos komendant\xc5\xabra._NEWLINE_1862-1864 m. Senojoje klebonijoje gyveno vienas \xc5\xbeymiausi\xc5\xb3 lietuvi\xc5\xb3 tautosakinink\xc5\xb3, etnografas, kalbininkas ir kunigas Antanas Ju\xc5\xa1ka._NEWLINE_1987 m. didel\xc4\x97mis Vilkijos kra\xc5\xa1totyrininko Prano Mikalausko (1923-1997), Kauno rajono spaudos, Kauno bendrijos \xe2\x80\x9eAtgaja\xe2\x80\x9c ir gausyb\xc4\x97s j\xc5\xb3 talkinink\xc5\xb3 pastangomis namas buvo i\xc5\xa1saugotas nuo visi\xc5\xa1ko sunaikinimo. Buvo organizuojamos talkos, renkamos aukos restauracijai, kuri prasid\xc4\x97jo 1988 m. Atnaujinus pastat\xc4\x85 1990 m. jame \xc4\xafsik\xc5\xabr\xc4\x97 Antano ir Jono Ju\xc5\xa1k\xc5\xb3 etnin\xc4\x97s kult\xc5\xabros muziejus._NEWLINE_Muziejuje saugomi A. ir J. Ju\xc5\xa1k\xc5\xb3 archyvas; tautosakos istorijos rinkiniai; kra\xc5\xa1to istorijos rinkiniai; muziejaus pastato istorij\xc4\x85 atspindintys rinkiniai; apylinki\xc5\xb3 liaudies buities ir meno rinkiniai._NEWLINE_Muziejuje \xc5\xa1ven\xc4\x8diamos kalendorin\xc4\x97s \xc5\xa1vent\xc4\x97s, puosel\xc4\x97jamos senosios tradicijos ir kult\xc5\xabra. Vyksta koncertai, vakaron\xc4\x97s, parodos ir susitikimai su \xc4\xafdomiais \xc5\xbemon\xc4\x97mis.'